คลังขายพันธบัตรออมทรัพย์5พันล้าน
กระทรวงการคลังเปิดจำหน่ายพันธบัตรออมทรัพย์ปีงบประมาณ 2561 ครั้งที่ 2 เพิ่มอีก 5,000 ล้าน เริ่ม 16 ก.ค.-10 ก.ย.นี้
7 ก.ค. 2561

กระทรวงการคลังเปิดจำหน่ายพันธบัตรออมทรัพย์ปีงบประมาณ 2561 ครั้งที่ 2 เพิ่มอีก 5,000 ล้าน เริ่ม 16 ก.ค.-10 ก.ย.นี้
นายภูมิศักดิ์ อรัญญาเกษมสุข ผู้อำนวยการสำนักงานบริหารหนี้สาธารณะ (สบน.) รายงานผลการจำหน่ายพันธบัตรออมทรัพย์ของกระทรวงการคลัง ในปีงบประมาณ พ.ศ. 2561 ครั้งที่ 2 วงเงิน 3.3 หมื่นล้านบาท เปิดจำหน่ายตั้งแต่ วันที่ 10 พ.ค. 2561 ขณะนี้ได้จำหน่ายหมดแล้ว และเนื่องจากยังมีความต้องการซื้อจากประชาชนอย่างต่อเนื่อง จึงจะจัดสรรวงเงินจำหน่ายเพิ่มเติม 5,000 ล้านบาท ตามรุ่นอายุและอัตราดอกเบี้ยเดิม คือเป็นพันธบัตรแบบไร้ใบตราสาร (Scripless) รุ่นอายุ 5 ปี อัตราดอกเบี้ยคงที่ 2.15% ต่อปีและรุ่นอายุ 10 ปี อัตราดอกเบี้ยคงที่ 3% ต่อปี จำหน่ายตั้งแต่วันที่ 16 ก.ค.-10 ก.ย. 2561 นี้
ทั้งนี้ ผู้ที่สนใจสามารถทำรายการซื้อพันธบัตรออมทรัพย์ผ่านเคาน์เตอร์ธนาคารทุกสาขา เครื่องถอนเงินอัตโนมัติ (เอทีเอ็ม) ระบบอินเทอร์เน็ตแบงก์กิ้ง และโมบาย แอพพลิเคชั่นของตัวแทนจำหน่ายทั้ง 4 แห่ง ประกอบด้วย ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ ซึ่งเป็นการอำนวยความสะดวกให้กับประชาชนให้สามารถเข้าถึงพันธบัตรออมทรัพย์ได้ตลอดเวลา
สำหรับผู้ซื้อพันธบัตรออมทรัพย์รายใหม่ที่ไม่เคยลงทะเบียนจะต้องลงทะเบียนและเปิดบัญชีฝากหลักทรัพย์ที่ธนาคารตัวแทนจำหน่าย และลงทะเบียนเพื่อการซื้อพันธบัตรออมทรัพย์ผ่านระบบออนไลน์ต่างๆ
ก่อนหน้านี้ ธนาคารอาคารสงเคราะห์ได้ออกออกพันธบัตร ธอส. พ.ศ. 2561 ครั้งที่ 6 วงเงิน 3,290 ล้านบาทอายุ 5 ปี อัตราดอกเบี้ย 2.36% และพันธบัตร ธอส. พ.ศ. 2561 ครั้งที่ 7 วงเงิน 710 ล้านบาท อายุ 12 ปี อัตราดอกเบี้ย 3.3% โดยมีธนาคารธนชาตเป็นผู้จัดจำหน่าย เสนอขายนักลงทุนรายใหญ่และสถาบันการเงิน
ด้านธนาคารเพื่อการเกษตรและสหกรณ์การเกษตร (ธ.ก.ส.) ได้เสนอขายสลากออมทรัพย์ทวีสิน ชุด เกษตรมั่นคง 2 หน่วยละ 500 บาท อายุรับฝาก 3 ปี มีสิทธิตรวจรางวัล 36 ครั้ง ฝากครบกำหนดรับดอกเบี้ยหน่วยละ 5 บาท คิดเป็น 0.33% ต่อปี กรณีฝากตั้งแต่ 5 แสนบาทขึ้นไป รับผลตอบแทน 1.293% ฝากตั้งแต่ 5 ล้านบาทขึ้นไป รับผลตอบแทน 1.365% ลุ้นรางวัลที่ 1 มูลค่า 20 ล้านบาท มูลค่าเงินรางวัลรวม 75.85 ล้านบาท/งวด ฝากภายในวันที่ 15 ก.ค.นี้ มีสิทธิลุ้นเงินรางวัลและทองคำแท่งถึง 3 ครั้ง มูลค่ารวมกว่า 12 ล้านบาท